ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Μαΐου 1979 περί τροποποιήσεως της αποφάσεως 77/190/ΕΟΚ "περί εφαρμογής της οδηγίας 76/491/ΕΟΚ περί της κοινοτικής διαδικασίας ενημερώσεως και διαβουλεύσεως για τις τιμές του αργού πετρελαίου και των προϊόντων πετρελαίου εντός της Κοινότητος" Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος. την οδηγία του Συμβουλίου 76/491/ΕΟΚ της 4ης Μαΐου 1976 περί της κοινοτικής διαδικασίας ενημερώσεως και διαβουλεύσεως για τις τιμές του αργού πετρελαίου και των προϊόντων πετρελαίου εντός της Κοινότητος (1), και ιδίως το άρθρο 7, Εκτιμώντας: ότι κατά το αναφερθέν άρθρο 7, η Επιτροπή εκδίδει εκτελεστικές διατάξεις που αφορούν μεταξύ άλλων τη μορφή, το περιεχόμενο και όλα τα λοιπά χαρακτηριστικά των πληροφοριών που προβλέπονται στο άρθρο 1 της οδηγίας αυτής- ότι η απόφαση της Επιτροπής 77/190/ΕΟΚ της 26ης Ιανουαρίου 1977 (2) προβλέπει ότι οι πληροφορίες οι οποίες ανακοινώνονται από τα Κράτη μέλη συντάσσονται σύμφωνα με τα υποδείγματα ερωτηματολογίων που παρατίθενται στο παράρτημα- ότι η αποκτηθείσα πείρα από την εφαρμογή της αποφάσεως 77/190/ΕΟΚ απέδειξε ότι είναι αναγκαίο να βελτιωθεί η κοινοτική διαδικασία ενημερώσεως για τις τιμές του αργού πετρελαίου, όπως αυτή περιγράφεται στη σχετική απόφαση, και ιδιαίτερα σε ό,τι αφορά τα πληροφοριακά στοιχεία τα σχετικά με τις αρχικές ποιότητες του αργού πετρελαίου, τις ημερομηνίες φορτώσεως και τα στοιχεία που συνθέτουν την τιμή του αργού πετρελαίου και των προϊόντων πετρελαίου, και ιδίως τα έξοδα φορτώσεως και το ναύλο, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της αποφάσεως 77/190/ΕΟΚ τροποποιείται ως εξής: προστίθεται πίνακας 1α, με τίτλο "Τιμές αργού πετρελαίου σύμφωνα με την ημερομηνία φορτώσεως", που προσαρτάται στην παρούσα απόφαση. Άρθρο 2 Η παρούσα απόφαση απευθύνεται στα Κράτη μέλη. Έγινε στις Βρυξέλλες, στις 30 Μαΐου 1979.

[Source: multi_eurlex | Tokens: 1748]